**Tako nježno**

**dal sunce zapadu sve dane moje nosi**

**il noćni leptir na cvijet pada tako nježno**

**tako nježno**

**dal moja mila sitna koraka hodi**

**il trava livadom niče tako tiho**

**tako tiho**

**zaželjele se oči tihe ljepote**

**zaželjela se duša tiha uzdaha**

**tiha uzdaha**

**dal rosa tiše pada**

**il usna tiše zbori**

**il oko tiše suzi**

**ili mi mila nježnije hodi**

**daljinom pustom**

**koraka tihog livadom cvjetnom**

**usana mednih**

**prelazi gore da mene ljubi**

**da mene ljubi**

**tako nježno**

**dal sunce zapadu sve dane moje nosi**

**il noćni leptir na cvijet pada tako nježno**

**tako nježno**

**oči ne žale**

**što je ne vide**

**usne ne žale**

**što je ne ljube**

**niti mi dani**

**niti mi noći**

**nit nebo zvjezdano moći ima**

**pjesme je moje više ne mame**

**nije ni srce**

**nisu ni oči**

**samo mi duša**

**samo mi duša njenu zove**

**iz gnijezda svoga zavija tužno**

**i ne da oku da se sklopi**

**i ne da usni da zanijemi**

**i ne da srcu da stane tući tako tiho**

**tako tiho**

**Princeza duše**

***ne podiži svoj gospodski pogled nebu***

***spusti vjeđe***

***srno nježna***

***još po zemlji hodim***

***još te tražim***

***i stihove duša još izmoliti znade***

***svaki božji dan***

***i svaku noć***

***grešne su moje misli***

***i sve moje nade***

***tijelo vene***

***za mila oka dva***

***naći ćeš me***

***tumaram između svjetova***

***samujem svoja jutra***

***na livadama cvjetnim***

**Kal-El-Hana**

***hazur***

***hazur kićeni svatovi***

***podigli se maglicama***

***a bubnjevi teški tuku***

***po zvjezdanim ravnicama***

***hazur mlada***

***cvijet svemirski***

***hazur mjesec***

***hazur noći***

***hazur božji talambasi***

***ah***

***ljepoto sa istoka***

***Kal-El-Hana zvijezdo mala***

***kuda nebom uplakana***

***bez ženika***

***bez prstena***

***visinama pustim hodiš***

***zalud nebu hrle ruke***

***i molitve***

***i pokore***

***zalud vapaj na usnama***

***zalud telal s moje gore***

***ne čuje me zvijezda plava***

***juri kristal visinama***

***lijepa li je***

***lijepa li je***

***sveti znamen i zakletva***

***plava zvijezda plave noći***

***Kal-El-Hana u uzdahu***

***Kal-El-Hana u samoći***

***opijena duša zove***

***safir nebom mami oči***

***budi moja padalica***

***pa mi nebom igru stvaraj***

***da ti tepam***

***da te tješim***

***da te ljubim svake noći***

***donesi mi bajke stare***

***o ljubavi i sljepoći***

***kad te grlim visinama***

***da mi pjevaš Kal-El-Hana***

***da mi vatrom pališ grudi***

***nek se svjetlost plava lije***

***da ti kažem kad bol mine***

***kako mi je***

***kako mi je***

***ne odlazi***

***bez tebe je nebo pusto***

***ne odlazi daljinama***

***želim s tobom i ja poći***

***razbluđena zvijezdo plava***

***pričekaj me***

***pričekaj me do svitanja***

***povedi me***

***povedi me Kal-El-Hana***

**San**

***u tamnoj noći osamljen spavač***

***proklinje snove***

***a zore nema nit spasa ima***

***od more snene***

***stojiš na mostu maramom plavom***

***stežeš oči***

***u tamni ponor stihove bacaš***

***i uspomene***

***i ja te zovem***

***i ja ti mašem***

***i suze lijem***

***ne bi li maramu skinula s oka***

***da prođe mora***

***a ti ne čuješ***

***i preko mosta ode s drugim***

***a meni ostade suza***

***i nada***

***da će te***

***vratiti zora***

**Pismo brigadirki**

***aj karmela  
moj nježni cvijete  
u svijetu daleku  
tvog oka željan  
uzdah ti šaljem  
i suznu pjesmu poneku  
  
   
i ne kuni me  
aj karmela  
i moju dušu nježnu  
kada ti jednom  
ne stignu pjesme  
u hladnu zimu snježnu  
  
   
baš kao što sunce  
na zapad tone  
i cvijeće livadom vene  
tako je eto  
u hladnoj noći  
došao red i na mene  
  
  
u nebo pogledaj  
brigadirko mila  
kad ždrali prema jugu hode  
vrti krug zadnji  
željna duša  
iznad zaleđene vode  
  
   
prekinut lanac  
klikće visinom  
pozdravlja rumenu zoru  
tebe voljena  
i sve drugove  
i neprežaljenu goru***

***Dervišica***

***Ah,***

***aman***

***zanjihana Anadolko prelijepa,***

***zadrijemala i opijena,***

***potaman si za biser***

***Sadijevog Đulistana;***

***uviše ti,***

***uviše ti,***

***ili rubin si rasplamsani***

***za Hafizovog Divana.***

***Ama,***

***sigurno te Svevišnji stvorio nije***

***za pastirovoga jarana,***

***i njedra ovčarska poderana ko krpiti danas znade,***

***i hoće,***

***cv'jete mili***

***moj c'vjete.***

***Ama,***

***dal' je teže dervišu bez tekije***

***ili tekiji bez derviša biti***

***mila***

***mila***

***sigurno te Svevišnji stvorio nije***

***za tužnoga Tagorovog Gradinara;***

***Bosanca bez Bosne,***

***za suzu bez obraza,***

***siromašnog podanika***

***minulog bratstva sa Bentbaše huligana.***

***Ah,***

***aman***

***zanjihana Anadolko prelijepa,***

***zadrijemana i opijena,***

***to što ja nemam tebe***

***ne znači da ne kušam u sutonima smirenim;***

***sve tajne nevolje ljute,***

***sve vrste žalosti teške***

***i sva treperenja boli duboke.***

***To što ja nemam tebe zanjihana Anadolko;***

***ne znači da nisi i dalje moje vino***

***da nisi moja dobro ušuškana metafora,***

***ne znači da nisi i dalje moja krčma***

***skrivena javorovim listom,***

***i moje tajno blago***

***vječna moja tekija i imaret.***

***Bogumila princeza od Bosne***

***snene oči sa šiljteta***

***čežnju nude***

***mednom rosom zamedile***

***usne nježne...***

***podignula obrvice***

***pa se čudi***

***kako sunce nebom hodi***

***a po sobi igru stvara...***

***kako smije***

***da je budi...***

***kako bulbul pjesmu nježnu***

***da umije***

***ptica mala u cik zore zapjevati***

***ilahije...***

***ispod hare od šest pola***

***plava svila po džanfezli dimijama***

***i ljiljani izatkani…***

***pod kolanom od biserja nježnost kriju***

***i čuvaju jatagani…***

***bljesnu lice kao sunce sa istoka***

***u svitanju majskog dana***

***kad se kosa razasula***

***plače peča i feredža***

***pjeva diva***

***pa bulbula opčinila***

***topli snovi u grudima***

***radost liju...***

***kako smiju…***

***kako smiju…***

***vatra li je***

***ona li je...***

***ašik noći***

***ašik dani...***

***ašik dragi na pameti...***

***ašik nebo pa široko...***

***mjesec li je***

***zvijezda li je...***

***zaigraše smijavice***

***ko da toče***

***pjesmu nježnu***

***obadvije...***

***Pastir***

***u  doba velikog potopa***

***strašan pogrom me bacio s jedne gore na drugu***

***stigoh evo pod staru šumu što je lijepi plavi val stoljećima pljuska***

***nastaniše se tu moje pjesme***

***draga***

***kad te se požele moje oči***

***tad na osami okrenem pleća  velebitu***

***bura hladna neka tuče prekaljena stvora***

***ja samo njedra zanjišem nježno***

***i ljuljam te***

***u toploj zavjetrini ja kriomice ljubim tebe***

***draga***

***noćas ću svaku pjesmu pokloniti tebi***

***one male će ko perle biserne***

***okititi tvoje zglobove***

***one ljepše ljubiti će u snu tvoj bijeli vrat***

***one duže su zlatna ogra***

***što ti dira vrela zanjihana bedra***

***draga***

***ja sam rođen da ti budem brižan vrtlar***

***koji bez pogovora njeguje tvoje vrtove***

***pustinjak sam daleki***

***što samo tvojom šumom ljiljane zalijevati nježne znade***

***kiša sam što samo tvoju livadu u sutonu natapati kani***

***a obnoć pastir***

***što frulu tvojim proljećima svira***

***draga***

***Beduin***

***da sam***

***da sam beduin***

***a ti moja palma***

***duboki bunari bi***

***zapjevali pjesme***

***vodu bih donosio***

***vrtovima tvojim***

***nek' piju leptiri***

***našu  ljubav s česme***

***našu  ljubav s česme***

***a noću***

***noću bih se gostio***

***datulama mednim***

***neka spava sreća***

***na brljavim usnama***

***pod zvjezdanim nebom***

***mahale bi grane***

***smiješile se oči***

***cijele noći nama***

***cijele noći nama***

***da sam***

***da sam salomon***

***a ti kraljica od sabe***

***sve bi karavane***

***donosile sreću***

***slavilo bi jutro***

***kad bi ruke nježne***

***raskopčale njedra***

***pustinjskome cvijeću***

***pustinjskome cvijeću***

***Svitanje***

***za ljubav polažem***

***u  nebo nade***

***kad nebo zove***

***ljubav se budi***

***pobjegnu sjenke***

***u klanac stari***

***a mjesec skriva***

***za goru lice***

***ko da ga goni***

***kočijaš ludi***

***za ljubav polažem***

***u  snove nade***

***kad ljubav sanja***

***nebo se budi***

***za ljubav polažem***

***livade cvjetne***

***za ljubav polažem***

***oči sjetne***

***srce je hoće***

***a duša bludi***

***za dragu polažem***

***sunčevu zraku***

***kad zraka sije***

***nada se budi***

***za dragu polažem***

***stihove svoje***

***i cvjetni vijenac***

***na nježne grudi***

***neka mi sreća***

***u krilu svane***

***neka mi prostre***

***zagrljaj ludi***

***Bosanka***

***hajde što nebo ječi***

***i lije kiša po šadrvanu***

***i  što su bijele niske skrile glavice***

***pod nježne al katmere***

***al' zašto ona po lokvicama u travi gazi***

***nogama bosim***

***dok tiho nebesku sevdalinku pjeva***

***na putu***

***opčinjenom insanu***

***i zašto širi ruke***

***pa  kiši daje lice***

***i sve***

***otresala je kose mokre***

***kao da je rekla***

***ne***

***sva se ljepota s neba slila***

***na alkan čelo***

***na oči snene***

***i gazila je mokra diva***

***ko vojska korak***

***po đulistanu***

***zavodila  u igri nježnoj***

***zumbule malešne***

***Ašikovanje***

***kao ukleta princeza***

***malešna se ptica pupavac šeće pred mojim koracima***

***putem hoda ko da je čovjek***

***zastajkuje***

***pogleduje***

***pa nešto mjeri***

***naširoko hoda ko nevjesta dobro udomljena***

***ljepota joj se gega pri svakom koraku***

***krila šarena koji put raširi da ne padne***

***opijena valjda bijaše ova ljepotica***

***hoda brzo i sitno malim nožicama planinskom stazom***

***lijepu krunicu na glavi zadigla suncu***

***ko da malo huknu kad mene ugleda***

***huk huk***

***tako progovori koji put***

***ne plaši se nimalo***

***samo se pomače u stranu da je ne pogaze moja stopala***

***ali ne stade ni trena ova gorska krasotica***

***već me zaobiđe u ne tako velikom luku***

***vidi***

***sad krenu na drugu stranu***

***vraća se nazad***

***od silnog me jordama i ne pogleda kad pored mene minu***

***moja malešna princeza***

***dođi dođi***

***budi moja šarena krasotice***

***da te malo podragam***

***al' neće pupavac milovanja***

***niti tepanja***

***ode prema starom boru***

***tražiti i prosipati ljepotu gorom***

***ah***

***ostadoše te željne moje oči***

***pupavac lijep li si***

***nježan***

***nježan ko moja draga***

***nedostižan***

***nedostižan ko moja draga***

***Bosonogi svatovi***

***Mjesec, Vile i vilenjaci, stari mudraci dugačkih bijelih kosa, dugačkih brada,***

***dogovarali su našu svadbu na gori. Naša dobra Zlatokosa Djevojka, stalno je iz lijepog plavog lončića, prelijevala ljubav i nježnost u onaj crveni, a zatim opet, iz crvenog u plavi. Ona nas je voljela, vladarica ljudske duše i dobrote, iz naše domovine, a još su je zvali i Nježna Ljubav.***

***Druga vila je na najvećoj mjesečini jahala metlu od brezovog pruća. Stalno je nešto protestirala; nevjesta ne smije vidjeti mladoženju prije nego stignu svatovi,***

***nevjesta se ne smije motati oko začaranog Javora Starog, bosonoga i ubrljana medom, i još puno zahtjeva. "Na svoje oči sam vidjela kad je on rekao da je voli, ah, to ne može tako, to je skandalozna izjava, ko sije ljubav, taj žanje tugu", govorila je zla vila, imenom Nestertina, zla vila, koja je imala velike oči.***

***s gore pijani mjesec pjesmu nježnu lije***

***pa pretače snove u nježne stihove***

***osedlao konje ate alataste***

***repove im spliće a grive raspliće***

***potkove im zvone niz puste drumove***

***gdje pjevaju vile pjesme iz davnina***

***one mojoj dragoj šaren ćilim slažu***

***a ruho preslažu u baule stare***

***u baule stare za zvjezdane svate***

***u snove joj toče mjesečeve čari***

***opčinjena draga raskopčala dveri***

***ko da se premišlja medom ubrljana***

***u zvjezdanoj noći bil' uz mene legla***

***ma samo malo***

***malo prije svatova***

***pod Javorom Starim***

***Mjesec pijani prekorio moju dragu,***

***zašto je morala prileći malo prije nego stigoše svatovi,***

***ispod Javora Starog ,***

***zar nije mogla to malo pričekati,***

***bosonoga i ubrljana medom,***

***a draga mu govori da ona nikad prije nije bila brljava,***

***pa je morala probati,***

***što se može.***

***Ljut radi toga čina, a još ga i zla vila savjetovaše da to uradi,***

***mjesec sve djevojke potjera sa svadbe u selo,***

***bosonoge, hodale su po cvijeću preko livada cvjetnih.***

***s gore mjesec pijan moju dragu tješi***

***pa pretače snove u nježne stihove***

***i ko da uzdiše dok fenjere spušta***

***niz konop nebeski da osvijetli pute***

***djevojkama nježnim što livadom hode***

***svome selu s pjesmom dive bosonoge***

***A mjesec, od svih bosonogih djevojaka,***

***izabrao baš nju,***

***baš izabranicu moga srca,***

***bosonogu i ubrljanu medom.***

***Posipao je prahom, sipao je na  njenu nježnost malešnu, zlatan prah***

***opijeni mjesec,***

***Na nebeskim balkonima izmiješao tri ljubavna napitka,***

***plavi napitak, da ga više voli;***

***crveni napitak, da ga ljepše ljubi;***

***žuti napitak, da ga ne zaboravlja;***

***(a ako ga i zaboravi, da ga zaboravi malo, ne puno)***

***Daje joj da proba jedan gutljaj.***

***Pjevajući joj nježno, oprašta joj sve grijehe tu noć učinjene pod Javorom Starim.***

***Pjeva joj opijeni mjesec, a zla ga vila još više ohrabruje, tvoja je, tvoja, govori ona njemu, ne ispuštaj je sad kad je tvoja.***

***tebe ću čekati***

***u sjenci behara***

***jorgovan će cvjetni***

***baščom mirisati***

***a nad nama mir***

***a po licu tvom***

***nebeski ću nektar posipati***

***(ali kuda je on sve imao namjeru posipati nebeski nektar, ko zna? Sve to ga je napućivala zla vila)***

***Đerdan ću načiniti od nebeskih zvijezda što ih za moju voljenu donesoh nanizane  na slamku, pa mojoj ljubavi objesiti oko vrata.***

***Sam ćeš hoditi vjekovima nebom,***

***i moliti da ti barem jednu zvjezdicu malešnu u san pustim,***

***ali ni jedna zvjezdica ne želi otići tebi iz njedara moje drage.***

***Kad ožedniš, nećeš dobiti vode.***

***U sve ću izvore bukete cvijeća sa cvjetnih livada potopiti,***

***a ti ćeš misliti;***

***nije to izvor, to je cvijeće.***

***Žeđu ću te moriti, kad si se drznuo zavoditi moju ljubav,***

***Brini se mjeseče, mjeseče pijani, i plači dugo.***

***Tek kad je mjesec pijani,***

***velikim zlatnim pečatom potvrdio izjavu potpisanu od starih mudraca,***

***u njihovoj prisutnosti, da se neće motati oko njenog dvora u samotnim noćima,***

***oprostio sam mu ljubav.***

***Istoga trena sve su zvjezdice malešne iz njedara moje ljubavi krenule u vis,***

***na putovanje, na nebo, vraćale se kući.***

***U velikoj igri svjetla malešnih zvijezdica,***

***sve su se ptice za igru sakrile u travu zelenu, provirivale su ispod cvjetića i tiho žvrgoljile.***

***Ljudi kažu da nikad nisu čuli u svome vijeku,***

***da cvrčci tako jako cvrče.***

***Bosonogi svatovi su se opet razigrali na cvjetnoj livadi.***

***Moja draga opet je pogledala povaljanu travu,***

***ah,***

***ubrljana medom,***

***opijena mjesecom,***

***ispružila je opet ruke za vječnu ljubav pod Javorom Starim.***

***Umjesto harfova… ( ili, sretan ti dan zaljubljenih)***

***za ljubav***

***cijele bih božje noći njegovao***

***raspjevane bajke***

***i slao ti ih rijekom***

***umjesto harfova***

***nudio bih samo***

***mirisna  proljeća osmjehu***

***dalekom***

***da usniš bar jednom***

***na dlanovima mojim***

***niz lice dugo bi se***

***kotrljala  sreća***

***zvjezdice bi sjale na uvojcima***

***nježnim***

***a korpe od pruća***

***opletene za te***

***krišom bih donosio pod prozore***

***tvoje***

***pa nek duša sanja***

***u raju***

***od cvijeća***

***pa nek česma ljubav pretače***

***usnama***

***pa nek ljudi rano trče***

***po vrtovima svojim***

***skandal***

***noćas skandal***

***nestalo je cvijeća***

***jer svi bi šafrani procvjetali samo***

***pod prozorima tvojim***

***Baldahin***

***Malešna Ahata je dojila na majčinim grudima. Toplo mlijeko lagano je klizilo niz sitni šiljasti jezik. Kao usnulo  štene stalno je mljackala dojku, tražeći još. Ležala je poput anđela u marami koju je majka vezala u čvor, a zatim prebacila oko vrata. U takvom majčinom gnijezdu, u toploj posteljici gugutala je šestomjesečna djevojčica.***

***Na majčinom krilu je sjedila dvogodišnja Bahama. Prstićima je pratila tragove šara po majčinoj suknji. Zavaravala je glad prateći lavirint ciganskih šara na svili. Drugom je rukom uhvatila jedan kraj majčine marame. Sišući maramu, povremeno je pogledavala u majčine oči i bockala ih prstićima, čim bi se otvorile. U zjenicama se ogledalo zlatno sunce koje je lagano tonulo za goru, pa ga je djevojčica pokušavala uhvatiti prije zalaska.***

***Tara je bila iznemogla od umora i gladi. Dugo već nije srela ljudskog stvora, da zamoli koru kruha za gladne djevojčice. Zadnje što su pojele bile su divlje jabuke i lješnjaci. Sedam dana i sedam noći već je prošlo od kad je mladi muž Arhan potjerao vitko noge konje u Cazin na sajam. Ko zna što mu se u brdima moglo desiti, i jeli uspio prodati konje. Ako ih je prodao, jeli nakon prodaje svratio u cigansku krčmu, plahovita krv i rasplesana šarena suknja za čas okrenu sudbinu naopačke. Brižne su se misli rojile kao pčele po glavi zabrinute ljepotice. Rodila je dvije djevojčice svome Arhanu. Još ljepota zove sa njenoga lica. Briga joj je zadnjih dana prvi put utisnula tanku crtu na čelu ispod sitnih crnih kovrdža. Druga se crta urezala ispod srca, unosila nemir u dušu. Gledala je niz put kojim je otišao njen voljeni. Potok je u blizini čerge tiho šumio u sutonu dana. Zvijezde su se na nebu počele stidljivo pokazivati njenim crnim očima. Ispred čerge dogarala je vatra. Prostrta šarena ponjava na kojoj je sjedila bila je njezin čarobni ćilim za san kad zvijezde visoke počnu žmirkati, kad vjetar počne klatiti ovješen baldahin na ulazu. Na tome ćilimu su spavali, putovali u daljine, hranili se, dijelili ljubav i nadu njih dvoje. Još od kad je bez dozvole roditelja utekla iz velikog očevog tabora, i za ruho ponijela ponjavu, nije se pokajala što nije mogla odoljeti vatrenim Arhanovim očima, a večeras nada kopni, samoća i tuga miluju joj dušu sve jače.***

***Iz snova je prenu plač ogladnjele Bahame. Nije je imala čime nahraniti. Nije Tara imala kuda krenuti noćas iz planine, kuda sa dvije nejake djevojčice. Lagano se njihala u struku u ritmu udaranja večernjeg povjetarca u čergu. Iznemogle djevojčice zaspale su držeći palac u ustima. Smjestila ih je na malešni ležaj na ponjavi. Pogledala je u noćno nebo i uzdahnula. Njene oči su se krijesile o zadnje plamičke vatre koja se trnula na zadimljenim  glavnjama.***

***Vani shrza konj, a vitka prilika se s njega izvi i skoči u travu pred čergom. Smače se perzijski baldahin sa ulaza. Jake muške ruke unesoše teške vreće sa hranom i namirnicama. Nasmiješeno Arhanovo lice ponudilo je lijepoj Tari umilnu utjehu u zvjezdanoj noći.***